Nakum 3
1Can bipoto i kom gaŋ ma oyo remo pa dano,
en gaŋ ma opoŋ ki goba ki jami magiyako,
tim me yak pegik ki iye!
2Koŋ wuwiny kit ma del anino cot kwede, ki mor pa lawala,
kit ma aguragura pye kwede,
kacel ki mor gadigadi ma giriŋo.
3Koŋ inen kit ma wegi aguragura gitye ka ŋwec kwede,
ma noŋo pala lucwangi meny amenya lipilpil,
ki toŋigi bene ryeny aryenya!
Lwak dano ma guneko, komgi odurre lipim;
dano tye ka to medde ameda,
dano woto ma giyokke ayoka ki kom jo muto!
4Man ducu tye ka timme pi bit waŋ pa dako ma lakwele-ni,
en yomo cwiny co ki timme me yatyat,
en aye ma kelo can i kom rok mapol pi timme me kwele kwele,
rwenyo jo mapol ki timme me yatyat.
5Rwot me mony owaco ni,
Nen, an doŋ abipwodo in gaŋ Nineve,
abiwalo boŋo woko ki i pyeri aumo ki wii;
abimiyo lurok gineni ka doŋ it ye munero,
lewic bimaki pien ker ducu bineni.
6Abinywano komi ki gin me kwer,
dok abitimo tim me cac i komi;
abimiyo dano giciko waŋgi i komi.
7Jo ducu ma bineni
gibijer woko ki boti kun giwaco ni,
Nineve odoŋ obur;
aŋa ma bikumo pire?
En binoŋo jo ma kweyo cwinye kwene?
8In mono iber ikato gaŋ Tebec
ma yam tye i ŋet kulu Nail,
ma pii orumo woko dyere,
kun gwoke macalo cel mere?
9Tek mere yam ocun i kom Etiopia,
ki i kom Ejipt ma tekogi onoŋo pe gik;
Put ki Libya bene yam gubedo ka konye.
10Kadi bed kumeno, jo Tebec yam giterogi woko,
giterogi woko i opii;
Litinone ducu ginyotogi woko i agikki yo ducu;
dok gibolo kwir pi luditogi ma giworo,
jo madito ducu gitweyogi woko ki nyor.
11In ibimer,
dok ibibaŋŋe woko;
ibiyenyo ka larre ki i ciŋ lukworri.
12Cel gogoni ducu bibedo macalo yat oduro
ma nyige pud cek aceka,
ka giyeŋo yatte ci nyige poto piny i dog jo ma camo.
13Nen, lulwennyi
girom ki mon mamwa.
Dogcel me lo boni giyabo malac i nyim lukworri,
mac doŋ owaŋo rii me dogcelli woko.
14Twom pii, iyub celli obed matek,
lukworri gibibino girumi woko; pye i bur lobo inyon lobo,
mak bao igo matafali!
15Mac biwaŋi woko ki kunnu,
pala lucwan bene bitoŋi woko,
macalo bonyo tyeko kwede cam.
Wunya wumedde giwu calo bonyo,
wunya wumedde calo ocene!
16Imedo lucat-willi doŋ gudoko mapol
ma gikato lakalatwe ma i polo.
Bonyo-yaro bwome, tuk cito woko.
17Rwodini gipol macalo ocene,
karani meri gidwoŋ calo lwak bonyo
ma gicorre i wi cel i kare ma koyo ŋic.
Ka cen doŋ otuc, ci gituk gicito woko;
ŋat mo ma ŋeyo ka ma gitye iye pe.
18In kabaka me Aciria,
lukwatti gunino woko;
luditoni me awora guywe woko matwal.
Lwakki guket woko ata i wi godi
ŋat mo ma romo cokogi kacel pe.
19Ret ma giketo i komi pe twero caŋ,
waŋ burre odet marac twatwal.
Jo ducu ma giwinyo lok man i komi
gidoŋo ciŋgi piri ki yomcwiny.
Rac ma itimo dikdik-ki peya opoto i kom aŋa?